RESOLUCIÓN do 22 de marzo de 2004, da Dirección Xeral de Xustiza, pola que se aproban as instrucións sobre as vacacións anuais dos funcionarios ao servizo da Administración de xustiza en Galicia.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 07/04/2004

A Lei orgánica do poder xudicial, na redacción aprobada pola Lei orgánica 19/2003, do 23 de decembro, dedica o seu artigo 502 ás vacacións anuais dos funcionarios ao servizo da Administración de xustiza. Este artigo dispón que as comunidades autónomas nos seus respectivos ámbitos territoriais serán competentes para a concesión das vacacións, para o cal, logo da negociación coas organizacións sindicais, ditarán as normas que establezan a forma de gozar destas e o procedemento para a súa concesión.
En virtude do establecido no artigo 20.1º do Estatuto de autonomía de Galicia e da transferencia de funcións á Comunidade Autónoma de Galicia en materia de medios persoais ao servizo da Administración de xustiza, realizada a través do Real decreto 2397/1996, do 22 de novembro, e do Decreto da Xunta de Galicia 438/1996, do 20 de decembro; os funcionarios dos corpos de médicos forenses e dos novos corpos de xestión procesual e administrativa, tramitación procesual e administrativa e auxilio xudicial dependen organicamente da Comunidade Autónoma, a través da Consellería de Xustiza, Interior e Administración Local.
En aplicación desta normativa, logo da súa negociación coas organizacións sindicais na Mesa Sectorial da Administración de Xustiza, e en exercicio da competencia prevista no artigo 7 do Decreto 226/2003, do 11 de abril, polo que se establece a estrutura orgánica da Consellería de Xustiza, Interior e Administración Local, esta dirección xeral
ACORDA:
1. A duración das vacacións anuais retribuídas dos médicos forenses e dos funcionarios dos corpos de xestión procesual e administrativa, tramitación procesual e administrativa e auxilio xudicial ao servizo da Administración de Xustiza en Galicia será
dun mes natural, por ano completo de servizos, se o traballador solicita gozar delas de xeito continuado durante un mes, desde o primeiro ao derradeiro día do dito mes, con independencia de que este teña 31, 30 ou 28 días. Se o tempo de servizos é inferior ao ano completo de servizos, aplicarase a alínea seguinte.
2. Nos demais casos, a duración das vacacións anuais será de 22 días hábiles por ano completo de servizos ou o tempo que corresponda proporcionalmente se o tempo de servizos efectivos prestados durante o ano é inferior. Para estes efectos os sábados non se considerarán días hábiles.
Non obstante, para os funcionarios con quince anos cumpridos de servizos, a duración será de 23 días hábiles; con vinte anos cumpridos de servizos, será de 24 días hábiles; con vintecinco anos cumpridos de servizos, será de 25 días hábiles; e con trinta anos de servizos, de 26 días hábiles.
De conformidade co previsto no artigo 68 da Lei de funcionarios civís do Estado, os períodos mencionados no parágrafo anterior serán efectivos a partir do ano natural seguinte a cumprir os anos de servizos.
3. Se as vacacións se fraccionan en períodos mínimos de cinco días hábiles, tales períodos incluirán todos os días hábiles que van desde o primeiro día do período para o que solicitan as vacacións ao anterior á data de reincorporación ao posto de traballo, ambos inclusive.
En todo caso, a solicitude de vacacións deberá axustarse ao programa anual de vacacións e ao plan correspondente ao centro de traballo.
4. O dereito a gozar das vacacións caduca o 15 de xaneiro do ano seguinte.
5. Por cada tipo de centro de traballo a Dirección Xeral de Xustiza elaborará un programa de vacacións anuais. Este programa anual compatibilizará a atención das necesidades do servizo para cada unidade da oficina xudicial coa concesión de facilidades xenéricas para gozar das vacacións, así como coa maior equidade e homoxeneidade posible para todo o persoal.
Os programas anuais aprobaraos a Dirección Xeral de Xustiza, logo da negociación coas organizacións sindicais, antes do día 31 de xaneiro (excepcionalmente para 2004 aprobaranse antes do 31 de marzo).
6. En aplicación dos programas anuais previstos na alínea anterior, as delegacións provinciais da Consellería de Xustiza, Interior e Administración Local, tras a consulta dos presidentes dos tribunais ou xuíces decanos respectivos, así como da Xunta de Persoal, elaborarán o plan de vacacións para cada centro de traballo.
Para os efectos de elaboración dos plans de vacacións para cada centro de traballo, os funcionarios remitiranlle as solicitudes de vacacións, cun informe do superior funcional respectivo (fiscal xefe/a, direc
tor/a ou subdirector/a do Instituto de Medicina Legal, secretario/a xudicial ou xefe/a respectivo/a), ao órgano competente en materia de xestión de persoal.
7. Os programas anuais establecerán os criterios de preferencia para a elección de períodos de vacacións anuais e as datas límite para cursar as solicitudes.
8. No caso de baixa por maternidade, cando esta situación coincida co período de vacacións, quedará este interrompido e poderá gozarse das vacacións cando finalice o período de permiso por maternidade, dentro do ano natural ou ata o 15 de xaneiro do ano seguinte.
De igual maneira, quedará interrompido o período de vacacións se durante este se produce un ingreso hospitalario ou licenza por enfermidade, co cal se poderá gozar deste despois de que se producise a alta hospitalaria ou remate da licenza por enfermidade, no mesmo período establecido no parágrafo anterior.
9. En todo caso, as vacacións concederanse por pedimento do/da interesado/a e o dereito a gozar delas no período solicitado virá determinado polas necesidades do servizo. Se se denegase o período solicitado, a dita denegación deberá ser motivada.
10. Cando circunstancias excepcionais debidamente motivadas o impoñan, poderá suspenderse ou negarse o gozo das vacacións. Neste caso acordarase a reincorporación inmediata aos seus postos de traballo dos funcionarios que as iniciasen con anterioridade.
Santiago de Compostela, 22 de marzo de 2004.
Juan José Martín Álvarez
Director xeral de Xustiza
CONSELLERÍA DE FAMILIA, XUVENTUDE, DEPORTE
E VOLUNTARIADO